– På ein eller annan måte har varetransporten mista ein del av lasta. Det er eit uhell, ikkje ei bilulukke.

Det fortel operasjonsleiar i Sunnmøre politidistrikt, Johan Arnt Overøye.

Det var like over klokka 15.00 i dag, at politiet fekk inn melding om eit uhell på Lerstad i Ålesund.

Tusenvis av dokument hadde hamna på avvege, etter at ein varetransport enda på dårlegast mogleg vis.

Dokumenta, med svært sensitiv informasjon, var på veg til brenning, då ei dør opna seg.

Saka held fram under bildet.

Like ved rundkøyringa på Lerstad i Ålesund, ligg sensitive dokument spreidd etter eit uhell. Foto: Øyvind Johan Heggstad / NRK

Tusenvis av dokument

Vår mann på staden, NRK-journalist Øyvind Johan Heggstad, fortel at det dreiar seg om tusenvis av sensitive dokument.

– Eg har sjølv kika i dokumenta, og det er sensitiv informasjon, personopplysningar om klientforhold og dommar frå tingrett.

Politi, privatpersonar, bodfirmaet og fleire jobbar no på spreng for å samle saman dokumenta.

– Dei har samla saman tre søppelsekker no. Men det er tusenvis av dokument, spreidd over eit stort område, fortalte Heggstad litt før klokka 16.00.

Saka held fram under bildet.



Som ein ser på bildet, så er det svært sensitive dokument som er på avvege. Foto: Øyvind Johan Heggstad / NRK

– Sidedør som opna seg

Bodfirmaet, Pilskog Transport, fortel at det heile er eit uhell.

– Det er ei sidedør som har opna seg, og papira ramla ut, fortel Jarle Oppedal i transportselskapet.



Advokat Einar With i Ålesund er i sjokk, etter at svært sensitive dokument er spreidd for alle vindar. Foto: Odd Kristian Dahle / NRK

Advokat i sjokk

Advokat Einar With i Ålesund, i advokatfirmaet Steenstrup Stordrange, er éin av dei berørte.

Han var på veg til Lerstad då vi prata med han.

– Vi hadde ein transportør som henta papirdunken, som skal vere låst når den blir frakta. Vedkommande som køyrde transportbilen fekk klar melding om å låse dunken, men det har altså ikkje skjedd, seier With til NRK.no.

Slik han har forstått det skal det vere svært mykje forskjellige dokument som no er spreidd.

– Det er heilt utruleg. Det er sjokkerande.

– Vi trudde vi hadde eit sikkert opplegg. Vi blei forsikra om at det var lukka bil, og at alt var låst. Dette skal ikkje vere mogleg i det heile tatt. Det er heilt utruleg, seier With, før han må legge på.

Det er dokument frå langt tilbake i tid som òg er på avvege. Foto: Øyvind Johan Heggstad / NRK

Politiet hjelp til i oppryddinga av dei svært sensitive dokumenta. Foto: Øyvind Johan Heggstad / NRK

– Brev hang igjen på bilar

Ifølgje vår journalist er det vanskeleg å vite kva dokument som no kan vere på avvege.

– Der var vitneavhøyr i drapssaker, personopplysningar om private forhold, brev frå sjukehus til advokatane, psykiatrirapportar og brev om personleg økonomi. Det var ulike dommar og rettsdokument frå Sunnmøre tingrett, fortel Heggstad.

Alle dokumenta inneheldt fullt namn, og der var svært personlege opplysningar.

– Vi var berre nokre får journalistar som fekk sett dette. Men fleire av bilane som køyrte forbi fekk dokument på vindaugsrutene.

– Brev hang igjen på vindauge og antenner, på bilar som køyrte vidare.



Etter mange timar med oppryddingsarbeid blei endeleg alt av papir samla inn. I alle fall alt som blei funne.